作者：无名氏
词牌/韵律：沁园春

paragraphs: 甲子一周，织鸟相催，又还十年。
但诗狂酒圣，坐常有客，书痴传癖，囊不留钱。
拍手浩歌，出门长笑，谁是知心有老天。
犹多事，更时游艺圃，日耨情田。
细思世事无边。
只好把清樽对眼前。
看槐国功名，有如戏剧，竹林宴赏，便似神仙。
富贵危机。
荣华作梦，早已输人一著先。
从今去、莫将醉趣，与醒人传。